Diari Oficial de la Generalitat Valenciana


Sumari del DOGV 7821, del 05-07-2016 (2016/4432)

RESOLUCIÓ de 30 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient número 114/15-AIA Castelló.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7821

Data del DOGV
:   05-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4432


Data del document
:   30-05-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 30 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient número 114/15-AIA Castelló. [2016/4432]  
De conformitat amb l'article 47.3 de la Llei 21/2013, de 9 de desembre, d'Avaluació Ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Comunitat Valenciana l'informe d'impacte ambiental corresponent a l'expedient 114/15-AIA Castelló.  
  
  
  
«Informe d'impacte ambiental  
Expedient: 114/6589-IRO.  
Títol: projecte d'activitat de nou magatzem de coc de petroli en la dàrsena sud del port de Castelló de la Plana.  
Promotor: BP Oil España, SAU.  
Òrgan substantiu: Ajuntament de Castelló (Ref. 49466/2015).  
  
Localització: dàrsena sud del port de Castelló de la Plana (Castelló).  
  
  
Descripció del projecte  
BP Oil, refineria de Castelló, se situa al sud del port de Castelló de la Plana i genera, entre altres productes, coc de petroli, amb una capacitat productiva de 1.100 t/dia. En les mateixes instal·lacions, es disposa d'una unitat de manipulació, emmagatzematge i càrrega, on s'adapta el producte a les especificacions comercials i es carrega en camions per a la seua expedició.  
Davant de la possibilitat d'exportar este producte per vaixell, BP Oil España, SAU, preveu la construcció d'un magatzem de coc amb capacitat aproximada de 61.500 m³ (52.250 t) en la dàrsena sud del port de Castelló de la Plana. S'ubicaria en la zona a granels sòlids de la dàrsena, molt pròxima a la terminal de càrrega T3 i pròxima a la refineria (però independent d'esta). El transport entre la refineria i el magatzem en projecte es realitzaria en camions tancats.  
Es disposarà d'una parcel·la de 23.500 m², on es construirà la nau per a magatzem, amb una superfície en planta de 15.831 m², d'estos 11.046 m² sota coberta i 4.785 m² descoberts. Els servicis auxiliars (edificis de control i de bombes i centre de transformació) ocuparan altres 222 m².  
El magatzem es distribuïx entorn d'un corredor central, amb 9 boxs a cada costat. El coc s'emmagatzema en piles recolzades en els murs del box. La zona dels boxs disposa de coberta, mentre que el corredor central està al descobert. D'esta manera, s'evita que la pluja incidisca sobre el coc emmagatzemat.  
  
Tramitació administrativa  
Amb data 23 de febrer de 2016, va tindre entrada en el Registre General d'esta conselleria l'escrit de l'Ajuntament de Castelló de la Plana, per mitjà del qual se sol·licita l'informe d'impacte ambiental del projecte de magatzem de coc de petroli en la dàrsena sud del port, promogut per BP Oil España, SAU. L'Ajuntament mencionat tramita la llicència ambiental de la instal·lació (exp. 49406/2015). L'escrit adjuntava el certificat acreditatiu del sotmetiment a informació pública del projecte i exposició en el tauler d'anuncis, sense que s'hagen rebut al·legacions.  
Amb data 9 de març de 2016, es va rebre una còpia de la documentació tècnica de l'expedient, incloent-hi:  
- Projecte d'activitat.  
- Resum no tècnic.  
- Estudi acústic  
- Document ambiental.  
- Pla d'autoprotecció.  
Consideracions ambientals  
El magatzem es construirà en la dàrsena sud del port de Castelló de la Plana. Esta dàrsena es localitza sobre terrenys guanyats al mar a partir de rebliment amb àrids, totalment artificial. De recent execució, disposa de la declaració d'impacte ambiental favorable, emesa per Resolució de 18 de març de 2003, de la Secretaria General de Medi Ambient (ministeri competent). No alberga elements naturals o del patrimoni cultural que puguen estar afectats per l'actuació prevista. Les zones residencials de l'entorn se situen, en qualsevol cas, a més de 1,5 km. L'espai natural protegit més pròxim està associat a la desembocadura del Millars, que se situa a 3,5 km al sud de l'actuació (Xarxa Natura 2000, zona humida i paisatge protegit). La ZEPA ES0000512 espai marí del delta de l'Ebre-les illes Columbretes, de caràcter marí, exclou del seu àmbit l'entorn del port de Castelló de la Plana.  
La zona està regulada pel pla especial del port de Castelló de la Plana, que classifica la zona com a industrial. Tant l'Ajuntament com l'autoritat portuària han emés un informe favorable de compatibilitat urbanística. S'indica que l'autoritat portuària, entitat que concedix la concessió per a l'ocupació i ús de la parcel·la, garantix que disposarà dels servicis essencials: aigua i electricitat, així com la connexió amb la xarxa d'aigües pluvials i l'enllumenat públic en els vials d'accés. L'accés es realitza pels vials interns del port.  
La ubicació es determina atenent criteris d'operativitat logística (proximitat a la unitat de producció i a la terminal d'expedició). La tipologia constructiva s'ha seleccionat d'acord amb els criteris de seguretat i afecció ambiental. Cal assenyalar que el promotor ha descartat el disseny en nau tancada, proposat inicialment (i considerat en l'expedient 260/1393-OZC), a causa de la menor seguretat en cas d'incendi. S'aporta l'anàlisi de la repercussió de la tipologia amb corredor central obert des del punt de vista de la seua afecció ambiental, i es conclou que no s'aprecia diferència substancial amb la tipologia totalment tancada.  
  
Durant la fase de construcció s'executaran els treballs d'obra civil: excavació de rases, subministrament i col·locació de canonades, rebliments, execució d'arquetes, canals, etc. Atesa la ubicació de la instal·lació, en un entorn industrial allunyat de receptors sensibles, no es preveuen afeccions ambientals rellevants. Els residus generats en esta fase es gestionaran en la forma prevista en el Reial Decret 105/2008, d'1 de febrer.  
En general, les afeccions potencials degudes al funcionament de la instal·lació, se circumscriuen a l'entorn immediat d'esta. Els camions de transport del material circularan amb lona de protecció per a evitar la dispersió de pols. S'instal·la una unitat de llavat de rodes, sobre llosa cubeta, per a camions.  
La solera de formigó del magatzem serà impermeable. La zona d'emmagatzematge disposa d'un sistema d'humectació del coc, que utilitza l'aigua aclarida de la bassa de decantació. Prèviament a la manipulació del coc, es realitzarà un reg sobre la superfície de la pila. S'evita la formació de pols i la seua dispersió. El corredor central es regarà cada 15 min. En relació amb este i altres sistemes d'ús de l'aigua en el magatzem, s'apliquen les mesures previstes en el Reial Decret 865/2003, de 4 de juliol, de control de la legionel·losi.  
La nau disposa d'un canal longitudinal de recollida de pluvials de la zona central descoberta i d'aigües industrials de sobrants del reg del coc i neteja.  
Tant el llavarodes, com la xarxa de recollida d'aigües de l'interior de la nau d'emmagatzematge, es connecten amb una bassa de decantació executada amb material impermeable. Esta bassa s'ha dimensionat considerant el volum de pluja d'una hora recollit en el sistema interior de la nau. El llot de la bassa de decantació, constituït bàsicament per coc, es recupera com a producte.  
L'aigua de pluja que es recull en la zona exterior de la parcel·la i l'aigua de cobertes es dirigix a la xarxa de pluvials del port, a través d'una arqueta sifònica on es retenen arenes i terres. Les pluvials recollides en el sistema interior de la nau (a causa del buit central descobert), transcorreguda una hora, es consideren netes, per la qual cosa també s'aboquen directament a la xarxa de pluvials. Esta xarxa està gestionada per l'autoritat portuària.  
L'aigua sanitària s'emmagatzema en depòsit estanc i es retirarà i gestionarà per l'empresa autoritzada.  
Els residus generats en la instal·lació s'entregaran al gestor autoritzat.  
S'ha realitzat un estudi d'afecció de l'activitat sobre la qualitat de l'aire. S'apliquen factors d'emissió adaptats al tipus de material emmagatzemat, a la manera d'operació prevista i a les característiques del magatzem. D'acord amb l'aplicació d'un model de dispersió, es conclou que la solució constructiva adoptada per a la nau resulta viable, quant a afecció sobre l'atmosfera.  
El soroll generat per l'activitat estarà associat principalment amb el trasbals de camions i circulació de pales de càrrega. S'aporta un estudi acústic, que conclou el compliment dels límits establits en la normativa en matèria de contaminació acústica.  
El pla de vigilància ambiental preveu bàsicament la realització d'una auditoria acústica anual. Les xarxes de pluvials i aigües residuals industrials es revisaran periòdicament, i es comprova l'estat de canonades i l'estanquitat dels depòsits, si és el cas. Se seguirà un pla de manteniment de maquinària. Es realitzaran proves periòdiques de les instal·lacions contra incendis. Es coordinarà amb el pla de vigilància del port de Castelló de la Plana.  
  
Consideracions jurídiques  
El projecte consistix en un magatzem de coc de capacitat superior a 50.000 m³. Este tipus d'instal·lacions estan recollides en l'epígraf 6.c del annex II de la Llei 21/2013, de 9 de desembre, per la qual cosa requerix avaluació d'impacte ambiental simplificada.  
L'expedient ha observat els tràmits previstos en la secció 1a, capítol II, títol II de la Llei 21/2013, de 9 de desembre, i en la resta de disposicions que se li apliquen. En particular, s'han tingut en consideració els criteris establits en l'annex III de la Llei 21/2013.  
  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribuïx a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule el següent:  
  
Informe d'impacte ambiental  
  
Primer  
El projecte de magatzem de coc en la dàrsena sud del port de Castelló de la Plana, promogut per BP Oil España, SAU, no requerix una avaluació d'impacte ambiental ordinària, i es considera que les mesures protectores i correctores previstes són suficients perquè no es produïsquen efectes significatius sobre el medi ambient; sense perjuí de l'obtenció prèvia de les autoritzacions sectorials que se li apliquen.  
  
  
Segon  
Notificar a les persones interessades que contra la present resolució, ja que és un acte de tràmit, no es pot interposar cap recurs; sense perjuí que, si és el cas, procedisquen en via administrativa o judicial davant de l'acte, si és procedent, d'autorització del projecte, d'acord amb el que establix l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Comunitat Valenciana este informe d'impacte ambiental, d'acord amb el que establix l'article 47.3 de la Llei 21/2013, de 9 de desembre.  
  
València, 15 d'abril de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 30 de maig de 2016.- El director general de Medi Natural i d'Avaluació Ambiental: Antoni Marzo i Pastor.